[{"text_idx": "#000007", "text": "Mae cam-drin domestig yn bryder mawr o ran iechyd y cyhoedd, hawliau dynol a chyfiawnder troseddol, ac mae\u2019n costio tua \u00a366 biliwn i\u2019r Deyrnas Unedig bob blwyddyn."}, {"text_idx": "#000008", "text": "Er ei bod yn broblem gronig, mae arweinwyr, sefydliadau a\u2019r cyfryngau, yn y Deyrnas Unedig ac ar draws y byd, wedi tynnu sylw at amlygrwydd ac effaith cam-drin domestig yn ddiweddar fel y \u2018pandemig yn y cysgodion\u2019 yn ystod COVID-19."}, {"text_idx": "#000009", "text": "Heb os, gwaethygodd y cyfyngiadau cymdeithasol cysylltiedig a\u0302\u2019r pandemig yr amodau lle mae cam-drin domestig yn digwydd, gyda Llinell Gymorth Byw Heb Ofn Cymru yn nodi cynnydd o 41% mewn cysylltiadau rhwng mis Ebrill 2020 a mis Chwefror 2021. Cynyddodd yr achosion o golli cyflogaeth, straen, a defnydd o alcohol a chyffuriau, tra bod mynediad at gymorth, yn ffurfiol ac yn anffurfiol, yn diflannu wrth i fesurau cwarantin ac ynysu cymdeithasol gael eu cyflwyno."}, {"text_idx": "#000010", "text": "Mae ataliaeth yn hanfodol er mwyn dileu cam-drin domestig, ac mae ataliaeth yn dibynnu ar bawb yn bod yn rhan o\u2019r ateb. Mae grymuso\u2019r rhai sydd gerllaw i weithredu yn un o lawer o arfau pwerus i sicrhau bod cyflawnwyr yn cael eu cydnabod felly, ac yn bwysig, i sicrhau bod dioddefwyr/goroeswyr yn cael cymorth."}, {"text_idx": "#000011", "text": "Yn eu gwaith ymchwil \u2018Bystander Experiences of Domestic Violence and Abuse during the COVID-19 Pandemic1\u2019, ceisiodd Uned Atal Trais Cymru ddeall sut roedd ymatebion pobl i dystio i gam-drin domestig neu fod a\u0302 phryderon yn ei gylch a\u2019i arwyddion rhybuddio wedi cael eu newid gan gyfyngiadau cymdeithasol. Mae cam-drin domestig yn aml yn drosedd a gyflawnir y tu o\u0302l i ddrysau caeedig, ond roedd cyfyngiadau\u2019r pandemig yn golygu, er bod dioddefwyr yn colli mynediad i rwydweithiau cymorth hanfodol, y gallai pobl eraill oedd yn agos at ddioddefwyr yn gorfforol neu ar-lein fod wedi cael cyfleoedd newydd i weithredu."}, {"text_idx": "#000014", "text": "Gwelir atal cam-drin domestig fel elfen gynyddol hanfodol a dichonadwy i fynd i\u2019r afael a\u0302\u2019r mater cymdeithasol pwysig hwn. Mae ymgysylltu ac annog y rhai sydd gerllaw i weithredu pan fyddant yn dyst neu pan fydd ganddynt bryderon am gam-drin domestig nid yn unig yn ddull effeithiol o fynd i\u2019r afael a\u0302 cham-drin domestig, ond hefyd yn ddull effeithiol a hyblyg o atal cam-drin domestig."}, {"text_idx": "#000015", "text": "Rhyddhawyd y blog hwn yn rhan o\u2019n cynhadledd ynghylch trais domestig, \u201cGartref y mae\u2019r gofid: deall ac ymateb i gam-drin domestig\u201d."}, {"text_idx": "#000019", "text": "If you are human, leave this field blank."}]